Καταργείται η συμμετοχή των ανασφάλιστων πολιτών στα φάρμακα. Μέχρι σήμερα οι ανασφάλιστοι πολίτες μπορούσαν να αγοράζουν φάρμακα βάσει ιατρικής συνταγής από τα ιδιωτικά φαρμακεία καταβάλλοντας συμμετοχή ανάλογη αυτής των ασφαλισμένων πολιτών. Από τη Δευτέρα 17 Οκτωβρίου όταν ο γιατρός συνταγογραφεί ηλεκτρονικά στους δικαιούχους του μέτρου κάποια δραστική ουσία, θα υπάρχει ένδειξη ότι στη συγκεκριμένη κατηγορία υπάρχουν φάρμακα που δεν έχουν καμία οικονομική επιβάρυνση. Με αυτόν τον τρόπο ο ασθενής θα ξέρει προτού πάει στο φαρμακείο ότι δεν χρειάζεται να καταβάλει ούτε ένα ευρώ προκειμένου να λάβει τη φαρμακευτική αγωγή που χρειάζεται.

Σύμφωνα με ανακοίνωση του υπουργείου Υγείας, μετά την ψήφιση του νόμου 4368/ 2016 με τον οποίο θεσπίστηκε η υγειονομική κάλυψη των ανασφάλιστων και των μελών των οικογενειών τους, τριπλασιάστηκε ο αριθμός των ανασφάλιστων και των οικονομικά αδύναμων πολιτών που είναι δικαιούχοι μηδενικής συμμετοχής στα φάρμακά τους.

Συγκεκριμένα, στο πλαίσιο της εξίσωσης των δικαιωμάτων ασφαλισμένων – ανασφάλιστων στο δημόσιο σύστημα υγείας και με σκοπό να ενισχυθούν περαιτέρω οι πλέον ευάλωτοι και οικονομικά αδύναμοι πολίτες, θεσπίστηκε το μέτρο «Μηδενική συμμετοχή στο κόστος φαρμακευτικής αγωγής» το οποίο με βάση συγκεκριμένα οικονομικά κριτήρια (ΚΥΑ 25132/4.4.2016) διασφαλίζει την κατάργηση του ποσοστού συμμετοχής των εν λόγω πολιτών στο κόστος φαρμακευτικής αγωγής, καθώς και την κατάργηση της εισφοράς του ενός ευρώ υπέρ του ΕΟΠΥΥ.

Σύμφωνα με τα στοιχεία της ΗΔΙΚΑ ο αριθμός των δικαιούχων που έχουν συνταγογραφηθεί στο πρώτο δίμηνο εφαρμογής του μέτρου (από 13.8.2016 έως 13.10.2016) ανέρχεται σε 55.017, εκτελέστηκαν 100.398 συνταγές και η δαπάνη του ΕΟΠΥΥ ανήλθε στα 6.077.288 ευρώ.